Aspen verkoop Japanse sake om skuld te delg | Netwerk24
Deur Nellie Brand-Jonker 11 November 2019 17:51
Aspen het ook ’n ooreenkoms van vyf jaar met Sandoz aangegaan om die medisyne wat in Japan aan hom verkoop is, steeds te vervaardig.
Aspen se aandeelprys het Maandag amper 4% hoër gesluit ná die aankondiging.
Die geld gaan gebruik word om van sy skuld te delg.
Sy bedrywighede in Japan en die betrokke handelsname word aan Novartis se afdeling Sandoz verkoop.
Aspen het ook ’n ooreenkoms van vyf jaar met Sandoz aangegaan om die medisyne wat aan hom verkoop is, steeds te vervaardig.
Die kontant wat Aspen daarmee sal genereer beloop R4,9 miljard (ongeveer €300 miljoen) in vandag se wisselkoers. Nog R1,6 miljard (€100 miljoen) sal betaal word sodra sekere mylpale bereik is. Na verwagting sal die laaste bedrag teen einde Desember 2023 aan Aspen betaal wees.
Die bedrywighede in Japan het R2,1 miljard tot die groep se inkomste en R400 miljoen tot die genormaliseerde bedryfswins voor finansieringskoste en waardevermindering tot einde Junie bygedra.
“Die verkryging sal Sandoz in staat stel om sy teenwoordigheid uit te brei in die derde grootste mark vir generiese medisyne in die wêreld. Die verkryging van Aspen se Japanse onderneming sal ons posisie wesenlik versterk in die land, wat ’n stabiele maar groeiende generiese mark is,” het Richard Saynor, uitvoerende hoof van Sandoz, in ’n verklaring gesê.
Die portefeulje bestaan uit sowat 20 produkte wat insluit handelsnaam-medisynes wat nie meer aan ’n patent onderhewig is nie.
Meer oor: Aspen | Medisyne | Skuldlas | Transaksie